ಭಾರತದಲ್ಲಿ ಟೆಸ್ಟ್ ಗೆಲ್ಲುವುದೇ ಮುಖ್ಯ : ಸ್ವಾನ್ ಚೆನ್ನೈ, ಜ. 29 ಆಸ್ಟ್ರೇಲಿಯಾ ವಿರುದ್ಧ ಸರಣಿ ಜಯ ಸಾಧಿಸಿರುವ ಬಲಿಷ್ಠ ಭಾರತ ತಂಡವನ್ನು ಇಂಗ್ಲೆಂಡ್ ಮಣಿಸಿದರೆ ಅದು ಆಯಷನ್ ಸರಣಿ ಗೆದ್ದಷ್ಟೇ ಸಂಭ್ರಮ ಎಂದು ಇಂಗ್ಲೆಂಡ್ನ ಮಾಜಿ ಆಟಗಾರ ಗ್ರೇಮ್ ಸ್ವಾನ್ ಸುದ್ದಿಗಾರರಿಗೆ ತಿಳಿಸಿದ್ದಾರೆ. ಭಾರತ ಉತ್ತಮ ತಂಡವನ್ನು ಹೊಂದಿದ್ದು ಆ ತಂಡವನ್ನು ಅದರ ನೆಲದಲ್ಲೇ ಮಣಿಸಿದರೆ ಇಂಗ್ಲೆಂಡ್ ಮತ್ತೊಮ್ಮೆ ಆಯಷನ್ ಸರಣಿ ಗೆದ್ದಂತೆ ಆಗುತ್ತದೆ ಎನ್ನುವ ಸ್ವಾನ್ ಭಾರತದಲ್ಲಿ ಗೆಲುವು ಹಾಗೂ ಸೋಲಿನ ರುಚಿ ಕಂಡ ಆಟಗಾರ. 1933 ರಿಂದ 2016ರವರೆಗೂ ಭಾರತ ಹಾಗೂ ಇಂಗ್ಲೆಂಡ್ ತಂಡಗಳು 60 ಟೆಸ್ಟ್ಗಳನ್ನಾಡಿದ್ದು ಭಾರತ 19 ಬಾರಿ ಗೆದ್ದಿದ್ದರೆ, ಇಂಗ್ಲೆಂಡ್ 13 ಸಾರಿ ವಿಜಯದ ನಗೆ ಬೀರಿದೆ. ಇನ್ನು 28 ಪಂದ್ಯಗಳು ಡ್ರಾ ಆಗಿವೆ. ಚೆನ್ನೈನಲ್ಲಿ ಇಂಗ್ಲೆಂಡ್ ಹಾಗೂ ಭಾರತ 9 ಬಾರಿ ಮುಖಾಮುಖಿಯಾಗಿದ್ದು ಭಾರತ 5 ಹಾಗೂ ಇಂಗ್ಲೆಂಡ್ 3 ಸಲ ಗೆಲುವಿನ ನಗೆ ಬೀರಿದೆ. ಫೆಬ್ರವರಿ 5 ರಿಂದ ಭಾರತ ಹಾಗೂ ಇಂಗ್ಲೆಂಡ್ ನಡುವೆ ಟೆಸ್ಟ್ ಸರಣಿಯು ಚೆನ್ನೈನ ಚಿದಂಬರಂ ಕ್ರೀಡಾಂಗಣದಲ್ಲಿ ನಡೆಯಲಿದೆ.